CELEX: 32020D0430
Language: da
Date: 2020-03-23 00:00:00
Title: Rådets afgørelse (EU) 2020/430 af 23. marts 2020 om en midlertidig fravigelse af Rådets forretningsorden i lyset af rejsevanskeligheder forårsaget af pandemien med covid-19 i Unionen

24.3.2020   
               
               
                  DA
               
               
                  Den Europæiske Unions Tidende
               
               
                  LI 88/1
               
            
         RÅDETS AFGØRELSE (EU) 2020/430
         af 23. marts 2020
         om en midlertidig fravigelse af Rådets forretningsorden i lyset af rejsevanskeligheder forårsaget af pandemien med covid-19 i Unionen
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 240, stk. 3, og
         ud fra følgende betragtninger:
         
                     (1)
                  
                  
                     Siden udbruddet af den epidemiologiske krise, der er forårsaget af coronavirus sars-CoV-2, har den hermed forbundne sygdom, covid-19, spredt sig hurtigt i hele verden og er også nået til Unionens område. I betragtning af den hurtige stigning i antallet af tilfælde karakteriserede generaldirektøren for Verdenssundhedsorganisationen (WHO) den 11. marts 2020 covid-19 som en pandemi. Den 12. marts 2020 erklærede WHO's regionale direktør for Europa, at Europa i betragtning af den hurtige eskalering i WHO's europæiske region med over 20 000 bekræftede tilfælde og næsten 1 000 dødsfald er blevet epicenter for denne pandemi.
                  
               
                     (2)
                  
                  
                     Som følge heraf har medlemsstaterne iværksat et antal ekstraordinære forebyggelses- og inddæmningstiltag såsom karantæne, lukning af ikkevæsentlige butikker, skoler og universiteter, gennemførelse af politikker for fjernarbejde samt begrænsninger eller forbud med hensyn til bevægelighed og rejser. Disse tiltag gør det umuligt eller meget vanskeligt for visse medlemmer af Rådet at rejse med henblik på at være fysisk til stede ved Rådets møder og samlinger, der afholdes på Rådets hjemsted. Dette gør det for sin del vanskeligt at nå det quorum, der kræves i henhold til artikel 11, stk. 4, i Rådets forretningsorden (1), og gør det derfor vanskeligt for Rådet at afholde formelle møder og samlinger.
                  
               
                     (3)
                  
                  
                     I lyset af disse ekstraordinære omstændigheder og med henblik på at sikre institutionel kontinuitet i Rådets beslutningstagen er det nødvendigt midlertidigt at fravige artikel 12, stk. 1, første afsnit, i Rådets forretningsorden for så vidt angår beslutninger om at anvende den almindelige skriftlige procedure. I denne afgørelses anvendelsesperiode, og kun i denne periode, bør en beslutning om at anvende den almindelige skriftlige procedure, der træffes af Komitéen af Faste Repræsentanter for Medlemsstaternes Regeringer (Coreper), træffes i overensstemmelse med den stemmeregel, der gælder for vedtagelsen af den pågældende retsakt fra Rådet. Denne fravigelse bør gælde for en periode på en måned, der kan forlænges.
                  
               
                     (4)
                  
                  
                     Anvendelse af den almindelige skriftlige procedure som et alternativ til vedtagelse af Rådets retsakter på møder og samlinger i Rådet bør ske efter grundig forberedelse i Coreper, og den pågældende retsakt fra Rådet bør, hvor det er muligt og relevant, være genstand for forudgående politisk drøftelse mellem ministrene, f.eks. via uformel videokonference, med henblik på i videst muligt omfang bl.a. at sikre national koordinering, offentlig gennemsigtighed og inddragelse af de nationale parlamenter i overensstemmelse med medlemsstaternes praksis —
                  
               VEDTAGET DENNE AFGØRELSE:
         
            Artikel 1
            Uanset artikel 12, stk. 1, første afsnit, i Rådets forretningsorden træffes en beslutning om at anvende den almindelige skriftlige procedure, hvis denne beslutning træffes af Coreper, i overensstemmelse med den stemmeregel, der gælder for vedtagelsen af den pågældende retsakt fra Rådet.
         
         
            Artikel 2
            Denne afgørelse finder anvendelse i en periode på en måned fra dagen for vedtagelsen.
            Hvis ekstraordinære omstændigheder fortsat berettiger det, kan Rådet forny denne afgørelse.
         
         
            Artikel 3
            Denne afgørelse har virkning fra dagen for vedtagelsen.
            Den offentliggøres i Den Europæiske Unions Tidende.
         
         
            Udfærdiget i Bruxelles, den 23. marts 2020.
            
               
                  På Rådets vegne
               
               A. METELKO-ZGOMBIĆ
               
                  Formand
               
            
         
         
            (1)  Rådets afgørelse 2009/937/EU af 1. december 2009 om vedtagelse af Rådets forretningsorden (EUT L 325 af 11.12.2009, s. 35).